Hofsaak kom oor swaeldioksied in lug | Netwerk24
Die Suid-Afrikaanse regering word deur 'n hofsaak in die gesig gestaar omdat hy laat in 2018 besluit het om wetgewing te verander oor hoeveel swaeldioksied deur kragstasies en raffinaderye vrygestel mag word.
groundWork, 'n organisasie wat op omgewingsbewaring fokus, het 'n aansoek by die hooggeregshof in Pretoria ingedien.
Hy kla Nomvula Mokonyane, minister van omgewingsake, en pres. Cyril Ramaphosa daarvan aan dat hulle die wet oortree het deur nie die wysiging vir kommentaar beskikbaar te stel voordat die veranderings gemaak is nie.
Die wysiging is tot voordeel van Eskom met sy steenkoolkragstasies en Sasol wat brandstof en ander chemikalieë uit steenkool vervaardig.
"As die hof met groundWork saamstem, gaan maatskappye soos Eskom en Sasol waarvan die bedrywighede baie swaeldioksied vrystel, vinnig 'n plan moet maak om hul besoedeling te verminder. Dit sal beduidende kapitaalinvestering vereis," sê die organisasie.
groundWork word deur die Sentrum vir Omgewingsregte se prokureurs verteenwoordig.
Suid-Afrika maak meestal op steenkool staat wat betref kragopwekking.
Albi Modise, woordvoerder van die departement van omgewingsake, wou nie kommentaar lewer nie.
groundWork sê die perk van 1 000 mg swaeldioksied/m³ lug is beduidend meer as wat in lande soos China en Indië toegelaat word.
Die groep sê swaeldioksied lei tot 'n verhoogde voorkoms van lae geboortegewig by babas en doodgebore babas.
Dit dra volgens hom ook by tot suurreën.
groundWork sê in sy beëdigde verklaring dat sowat 25 aanlegte landwyd deur dié wetgewing geraak word.